Odločba Sveta

z dne 12. decembra 1991

o sklenitvi spremembe Montrealskega protokola o substancah, ki škodljivo delujejo na ozonski plašč, kot so jo sprejele Pogodbenice protokola junija 1990 v Londonu

(91/690/EGS)

SVET EVROPSKIH SKUPNOSTI JE -

ob upoštevanju Pogodbe o ustanovitvi Evropske gospodarske skupnosti in zlasti člena 130s Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3]

ker je bilo ugotovljeno, da trenutna raven stalnih emisij snovi, ki škodljivo delujejo na ozonski plašč, povzroča veliko škodo ozonskemu plašču; ker obstaja mednarodno soglasje, da je treba bistveno zmanjšati tako proizvodnjo kot porabo takšnih snovi; ker odločbi 80/372/EGS [4] in 82/795/EGS [5] predvidevata nadzore z omejeno učinkovitostjo, ki zajemajo samo dve takšni snovi (CFC 11 in CFC 12);

ker je Skupnost skupaj z vsemi svojimi državami članicami podpisala Dunajsko konvencijo o varstvu ozonskega plašča, v nadaljevanju "Dunajsko konvencijo";

ker je bil dodatni protokol k Dunajski konvenciji, Montrealski protokol o substancah, ki škodljivo delujejo na ozonski plašč, v nadaljevanju "Montrealski protokol", po zaključenih pogajanjih sprejet 16. septembra 1987; ker je protokol podpisala Skupnost in vse njene članice;

ker je Skupnost v okviru svojih odgovornosti za okolje in trgovino z Odločbo 88/540/EGS [6] odobrila Dunajsko konvencijo in Montrealski protokol;

ker najnovejši znanstveni dokazi kažejo, da je za ustrezno varstvo ozonskega plašča potrebna višja raven nadzora klorofluoroogljikovodikov in halonov od tiste, predvidene v Montrealskem protokolu; ker isti dokazi kažejo, da bi bilo treba dodatno nadzorovati vse druge popolnoma halogenirane klorofluoroogljikovodike, ogljikove tetrakloride in 1,1,1-trikloroetan;

ker je bila junija 1990 v Londonu sprejeta sprememba in prilagoditev Montrealskega protokola, ki uresničuje te nadzore, in je treba samo odobriti spremembo;

ker je treba za varstvo, promocijo in izboljšanje okolja uveljaviti spremembo Montrealskega protokola, ki temelji na načelu preventivnega ukrepanja, da se prepreči nadaljnje poškodovanje ozonskega plašča, ter na znanstvenih in tehničnih podatkih, ki so bili na voljo ob njenem sprejetju;

ker bi morala Skupnost v ta namen odobriti navedeno spremembo;

ker mora Skupnost odobriti spremembo Montrealskega protokola zlasti zato, ker se nekatere njene določbe lahko izvajajo samo, če jo odobrijo Skupnost in vse njene države članice;

ker jo morajo zaradi ustreznega izvajanja vseh obveznosti iz spremembe odobriti vse države članice;

ker bi morale vse države članice čim prej zaključiti svoje postopke za ratifikacijo navedene spremembe, da se Skupnosti in državam članicam omogoči, če je mogoče, hkratno deponiranje listin o odobritvi, sprejetju ali ratifikaciji,

SPREJEL NASLEDNJO ODLOČBO:

Člen 1

Sprememba Montrealskega protokola o substancah, ki škodljivo delujejo na ozonski plašč, se s tem odobri v imenu Skupnosti.

Besedilo spremembe je priloženo k tej odločbi.

Izvirna besedila v arabskem, kitajskem, angleškem, francoskem, ruskem in španskem jeziku so enako verodostojna.

Člen 2

Predsednik Sveta v imenu Skupnosti deponira listino o odobritvi spremembe Montrealskega protokola pri generalnem sekretarju Združenih narodov v skladu s členom 13 Dunajske konvencije, obravnavanim skupaj s členom 2 spremembe Montrealskega protokola.

Člen 3

Države članice sprejmejo potrebne ukrepe, da Skupnosti in državam članicam omogočijo, da pred 31. decembrom 1991, če je mogoče, hkrati deponirajo listine o ratifikaciji, sprejetju ali odobritvi spremembe Montrealskega protokola.

Države članice, če je mogoče, pred 15. decembrom 1991 Komisiji sporočijo svojo odločitev za ratifikacijo ali predvideni datum zaključka svojih postopkov ratifikacij. Komisija se v sodelovanju z državami članicami za Skupnost in tiste države članice, ki so pripravljene, dogovori za datum hkratnega deponiranja listin, ki naj bo, če je mogoče, pred 31. decembrom 1991.

Člen 4

Ta odločba je naslovljena na države članice.

V Bruslju, 12. decembra 1991

Za Svet

Predsednik

J. G. M. Alders

[1] UL C 11, 17.1.1991, str. 19.

[2] UL C 280, 28.10.1991, str. 29.

[3] UL C 120, 6.5.1991, str. 14.

[4] UL L 90, 3.4.1980, str. 45.

[5] UL L 329, 25.11.1982, str. 29.

[6] UL L 297, 31.10.1988, str. 8.

--------------------------------------------------